Diari Oficial de la Generalitat Valenciana


Sumari del DOGV 9744, del 13-12-2023 (2023/12951)

ORDRE 7/2023, de 29 de noviembre de 2023, de la Conselleria d'Innovació, Indústria, Comerç i Turisme, per la qual s'aproven les bases reguladores per a la concessió de subvencions de suport a la realització d'esdeveniments de transformació digital.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9744

Data del DOGV
:   13-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/12449


Data del document
:   29-11-2023

Organisme emissor
:   Conselleria d'Innovació, Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * Conselleria de Innovación, Industria, Comercio y Turismo
    * Conselleria d'Innovació, Indústria, Comerç i Turisme
    * telecomunicació

ORDRE 7/2023, de 29 de noviembre de 2023, de la Conselleria d'Innovació, Indústria, Comerç i Turisme, per la qual s'aproven les bases reguladores per a la concessió de subvencions de suport a la realització d'esdeveniments de transformació digital. [2023/12895]  
PREÀMBUL  
CAPÍTOL I  
Disposicions generals  
Article 1. Objecte i condicions  
Article 2. Exclusions i incompatibilitats  
Article 3. Convocatòria i procediment de concessió  
CAPÍTOL II  
Requisits dels beneficiaris/àries i dels esdeveniments objecte de subvenció  
Article 4. Requisits que han de complir les persones beneficiàries per a l'obtenció de la subvenció  
Article 5. Pluralitat de beneficiàries  
Article 6. Obligacions de les entitats beneficiàries  
Article 7. Conceptes subvencionables  
Article 8. Requisits dels esdeveniments subvencionables  
Article 9. Subcontractació  
CAPÍTOL III  
Procediment  
Article 10. Procediment de concessió  
Article 11. Quantia individualitzada de la subvenció o criteris per a determinar-la  
Article 12. Òrgans competents  
Article 13. Comissió tècnica  
Article 14. Comissió d'avaluació  
Article 15. Proposta de resolució  
Article 16. Resolució i termini  
Article 17. Recursos  
Article 18. Transparència, subministrament d'informació i dades obertes  
CAPÍTOL IV  
Pagament, justificació de les despeses i control de les subvencions  
Article 19. Pagament de la subvenció  
Article 20. Termini i forma de justificació de les ajudes  
Article 21. Reintegrament i minoració de les ajudes  
Article 22. Règim sancionador  
Article 23. Pla de control  
Article 24. Publicitat i protecció de dades  
DISPOSICIÓ ADDICIONAL  
Única. Incidència pressupostària  
DISPOSICIONS FINALS  
Primera. Marc normatiu  
Segona. Habilitació  
Tercera. Entrada en vigor  
  
  
PREÀMBUL  
  
I  
  
La transformació digital és una realitat en el nostre present. L'impacte de les tecnologies en la vida quotidiana de les persones i de les organitzacions és innegable. La tecnologia ens envolta i intervé en pràcticament totes les circumstàncies socials. No es concep hui una empresa, una administració o fins i tot una relació social sense la concurrència de tecnologies de comunicacions o sistemes d'informació en forma d'aplicacions, xarxes socials, sistemes intel·ligents o dispositius que ens acosten més a les persones.  
La transformació ha de servir-nos, com a societat valenciana, perquè l'ús de la tecnologia ens faça més pròspera, més habitable, més competitiva i més atractiva com a regió de destinació de talent, recursos i inversions procedents de l'exterior. En definitiva, per a convertir-nos en una societat digital intel·ligent.  
II  
  
En este sentit, l'article 44 de la Constitució Espanyola encarrega als poders públics promoure la ciència i la investigació científica i tècnica en benefici de l'interés general. Per la seua banda, l'Estatut d'Autonomia de la Comunitat Valenciana, en l'article 49.1.7.a, es referix a la competència exclusiva de la Generalitat Valenciana per al foment i el desenvolupament, en el marc de la política cientificotecnològica pròpia, de l'R+D+I, sense perjudici de la competència de l'Estat per al foment i la coordinació general de la investigació científica i tècnica; l'article 52, en el punt dos, especifica que la Generalitat, en l'exercici de les competències pròpies, i sense perjudici de la coordinació general que correspon a l'Estat, fomentarà el sistema valencià de ciència, tecnologia i empresa amb la promoció de l'articulació i la cooperació entre les universitats, els organismes públics d'investigació, la xarxa d'instituts tecnològics de la Comunitat Valenciana i altres agents públics i privats, amb la finalitat estatutària d'R+D+I i de fomentar el desenvolupament tecnològic i la innovació, i amb el suport del progrés i la competitivitat empresarial de la Comunitat Valenciana.  
La Conselleria d'Innovació, Indústria, Comerç i Turisme es convertix en protagonista d'este canvi amb l'impuls i el foment de la transformació digital d'una manera ajustada a les necessitats de cada col·lectiu. És per això que es vol col·laborar amb organitzacions, associacions i, en general, institucions que d'alguna manera estan treballant com a impulsores de la transformació digital de la societat, mitjançant esdeveniments, jornades i actuacions en este àmbit.  
Per part seua, el Decret 137/2023, de 10 d'agost, del Consell, d'aprovació del Reglament orgànic i funcional de la Conselleria d'Innovació, Indústria, Comerç i Turisme, en l'article 11 recull que la Direcció General d'Innovació exercix les competències establides en l'article 70 de la Llei 5/1983 i la resta de competències previstes en l'ordenament jurídic en matèria de promoció del sector tecnològic valencià, impuls de la digitalització de l'economia i de la societat valenciana i foment de la digitalització de les administracions públiques valencianes.  
  
La finalitat d'esta ordre és establir el marc regulador d'estes ajudes que permeten col·laborar en el finançament d'esdeveniments relacionats amb la transformació digital. Estes ajudes tenen com a objectiu estratègic contribuir a l'impuls i el foment de la transformació digital de la societat i l'economia valenciana per a escometre amb garanties la transició cap al nou model d'economia digital, per a la qual cosa s'afavorix la participació d'entitats, corporacions, associacions empresarials i professionals, així com de tot el sector públic instrumental de la Generalitat a què es referix l'article 2.3 de la Llei 1/2015, de 6 de febrer, d'hisenda pública, del sector públic instrumental i de subvencions, en la divulgació de la utilitat de la implementació de noves eines tecnològiques. En este sentit, s'assenyala que les ajudes que preveu esta ordre estan recollides en el pla estratègic de subvencions vigent de la Conselleria d'Innovació, Indústria, Comerç i Turisme.  
  
  
III  
  
En l'elaboració d'esta ordre s'han observat els principis de bona regulació que preveu l'article 129 de la Llei 39/2015, d'1 d'octubre, del procediment administratiu comú de les administracions públiques. En este aspecte, la norma s'ajusta als principis de necessitat i eficiència, i hi ha raons fundades d'interés general per a l'aprovar-la, tenint en compte la importància de les ajudes públiques autonòmiques per al manteniment i la contribució al progrés econòmic i social de la Comunitat Valenciana. És conforme amb el principi de proporcionalitat, atés que no conté restriccions de drets ni imposa obligacions als destinataris/àries i recull la regulació imprescindible per a atendre la necessitat que s'ha de cobrir; s'adequa, igualment, al principi de seguretat jurídica, ja que la norma és coherent amb la resta de l'ordenament jurídic autonòmic, nacional i de la Unió Europea, genera un marc normatiu estable, predictible, integrat, clar i de certitud que facilita el seu coneixement i comprensió, i en conseqüència, l'actuació i presa de decisions de les persones que gestionen les ajudes i dels beneficiaris/àries potencials d'estes. Es respecta el principi de transparència, atés que la norma serà objecte de publicació en el Diari Oficial de la Generalitat Valenciana i en la pàgina web de la Conselleria d'Innovació, Indústria, Comerç i Turisme.  
  
  
És per tot això que, en virtut de les competències conferides pel Decret 11/2023, de 19 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, i per l'article 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, una vegada evacuats els informes preceptius i concedida audiència pública.  
  
  
DISPOSE  
  
CAPÍTOL I  
Disposicions generals  
  
Article 1. Objecte i condicions  
1. Constituïx l'objecte d'esta ordre l'aprovació de les bases reguladores i el règim de gestió de la concessió d'ajudes per a la realització d'esdeveniments encaminats a la transformació digital de la societat, en particular, els que contribuïsquen a la difusió i impuls de la societat digital, excloent-ne les activitats formatives en matèria d'innovació disruptiva i intel·ligència artificial, duts a terme per entitats, corporacions, associacions empresarials i professionals, així com el sector públic instrumental de la Generalitat definit en l'article 2.3 de la Llei 1/2015, de 6 de febrer, d'hisenda pública, del sector públic instrumental i de subvencions, que promoguen la innovació tecnològica en el sentit prèviament esmentat.  
2. Estes ajudes se sotmeten al règim de minimis que establix el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, publicat en el DOUE L352, de 24 de desembre de 2013. Este reglament ha sigut modificat pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la pròrroga i els ajustos pertinents (DO L 215, de 07.07.2020). D'ara en avant, ens referirem al Reglament [UE] núm. 1407/2013.  
  
L'aplicació d'este règim suposa que l'import total de les ajudes de minimis concedides a una única empresa no excedirà 200.000 euros durant qualsevol període de tres exercicis fiscals.  
A este efecte, en la convocatòria es requerirà la presentació d'una declaració responsable sobre altres ajudes de minimis (subjectes a este o altres reglaments de minimis) concedides al beneficiari durant els dos exercicis fiscals anteriors i durant l'exercici fiscal en curs.  
Així mateix, es requerix la presentació d'una altra declaració responsable sobre altres ajudes rebudes per als mateixos costos subvencionables o ajuda estatal per a la mateixa mesura de finançament de risc, a fi de comprovar que no se superen els límits de l'apartat 2 de l'article 5 del Reglament (UE) 1407/2013, de la Comissió.  
3. Les actuacions que es financen a l'empara d'esta ordre de bases s'emmarquen en el pla estratègic de subvencions vigent de la Conselleria d'Innovació, Indústria, Comerç i Turisme.  
  
Article 2. Exclusions i incompatibilitats  
Esta subvenció és compatible amb altres subvencions, ajudes, ingressos o recursos per al mateix projecte, procedents de qualsevol altra entitat pública o privada, nacionals de la Unió Europea o d'organismes internacionals, sempre que, de manera individual o acumulada, no se supere el cost de l'activitat subvencionada.  
  
Article 3. Convocatòria i procediment de concessió  
1. El procediment de concessió d'estes ajudes serà el de concurrència competitiva, que preveu l'article 164 de la Llei 1/2015, de 6 de febrer, i es tramitarà d'acord amb els principis de publicitat, transparència, objectivitat, igualtat i no-discriminació, eficàcia en el compliment dels objectius i eficiència en l'assignació i utilització dels recursos públics que establixen els articles 8.3, 22.1 i 23 de la Llei 38/2003, de 17 de novembre, general de subvencions, i el reglament d'esta, aprovat pel Reial decret 887/2006, de 21 de juliol.  
2. El procediment s'iniciarà d'ofici mitjançant la publicació de la corresponent convocatòria aprovada mitjançant resolució de la persona titular de la conselleria competent en matèria d'innovació, universitats, ciència i societat digital, d'acord amb les consignacions que preveu la Llei de pressupostos de la Generalitat per a l'exercici econòmic corresponent. Esta convocatòria es publicarà en la Base de dades nacional de subvencions, d'acord amb el procediment que establix l'article 20, de la Llei 38/2003, de 17 de novembre, general de subvencions, així com un extracte d'esta en el Diari Oficial de la Generalitat Valenciana.  
  
3. Les disposicions de la convocatòria detallaran, almenys, el contingut mínim que preveu l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
4. Qualsevol tramitació del procediment de concessió de les subvencions es farà amb mitjans electrònics. Les notificacions per mitjans electrònics es realitzaran mitjançant compareixença en la seu electrònica de la Conselleria d'Innovació, Indústria, Comerç i Turisme, d'acord amb el que establix l'article 43 de la Llei 39/2015, d'1 d'octubre.  
  
5. Si la sol·licitud no reunix els requisits mínims, l'òrgan instructor requerirà a l'interessat/a perquè l'esmene en el termini màxim i improrrogable de deu dies, amb la indicació que, si no ho fa, es considerarà que ha desistit de la seua sol·licitud, amb una resolució prèvia que es dictarà en els termes que preveu l'article 88 de la Llei 39/2015, d'1 d'octubre.  
En el cas que durant el termini de presentació de sol·licituds que s'establisca en la convocatòria respectiva se'n registren diverses en què coincidix el mateix beneficiari/ària i per al mateix objecte, s'entendrà que l'última és l'efectivament presentada, de manera que les presentades amb caràcter previ no tindran validesa.  
  
  
CAPÍTOL II  
Requisits dels beneficiaris/àries i dels esdeveniments objecte de subvenció  
  
Article 4. Requisits que han de complir les persones beneficiàries per a l'obtenció de la subvenció  
1. Podran tindre la condició de beneficiàries, a l'empara d'esta ordre, en els termes que establisquen les convocatòries corresponents, les entitats enumerades en l'article 1.1 anterior, que tinguen personalitat jurídica pròpia i es troben vàlidament constituïdes, que organitzen la realització d'esdeveniments que contribuïsquen a la difusió i l'impuls de la societat digital en el territori de la Comunitat Valenciana.  
  
2. Les convocatòries podran precisar les condicions que hauran de complir les entitats per a ser considerades com a beneficiàries.  
3. No podran adquirir la condició de beneficiàries:  
a) Les entitats en les quals concórrega alguna de les prohibicions que preveu l'article 13 de la Llei 38/2003, de 17 de novembre, general de subvencions, i, en tot cas, les persones que formen part de l'òrgan de valoració en la convocatòria corresponent. A este efecte, s'entén com a tal la pertinença o la vinculació a qualsevol de les entitats sol·licitants per mitjà d'una relació laboral o de servei, de facultats representatives o de potestats decisòries en el si d'estes.  
  
b) Les entitats excloses en l'article 1 del Reglament (CE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, concretament i sense perjudici del que establix l'apartat 2 d'esta disposició:  
- Operen en els sectors de la pesca i l'aqüicultura regulats pel Reglament (CE) núm. 104/2000, del Consell (DO L17, 21.01.2000, pàg. 22).  
- Estiguen dedicades a la producció primària de productes agrícoles.  
Les ajudes concedides a les empreses que operen en el sector de la transformació i la comercialització de productes agrícoles, en els casos següents:  
i) Quan l'import de l'ajuda es determine en funció del preu o de la quantitat de productes d'esta classe adquirits a productors primaris o comercialitzats per les empreses interessades,  
ii) quan l'ajuda estiga supeditada al fet que una part o la totalitat d'esta repercutisca en els productors primaris;  
- les ajudes a activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora;  
  
- les ajudes condicionades a la utilització de productes nacionals en comptes d'importats.  
4. Les ajudes de minimis concedides d'acord amb el Reglament (UE) núm. 1407/2013, de 18 de desembre, de 2013, podran acumular-se amb les ajudes de minimis concedides segons el Reglament (UE) núm. 360/2012, de la Comissió, fins al límit màxim establit en este últim reglament. Podran acumular-se amb ajudes de minimis concedides d'acord amb altres reglaments de minimis fins al límit màxim pertinent que establix l'article 3, apartat 2, d'este reglament.  
  
Les ajudes de minimis no s'acumularan amb cap altra ajuda estatal relacionada amb les mateixes despeses subvencionables o amb ajuda estatal per a la mateixa mesura de finançament de risc, si esta acumulació excedix la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni es puguen atribuir a costos subvencionables específics es podran acumular a altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
Article 5. Pluralitat de beneficiàries  
1. Segons l'article 11.3 de la Llei 38/2003, de 17 de novembre, podran tindre la condició de beneficiàries les agrupacions de persones jurídiques que puguen dur a terme projectes en cooperació. Estes agrupacions s'han d'ajustar al que disposa l'article 11 de la Llei 38/2003, de 17 de novembre, així com al que recull esta ordre i les convocatòries corresponents. En estos projectes han de participar més d'una de les entitats indicades en l'article 1.1.  
2. Totes les persones jurídiques que formen part de l'agrupació tindran la consideració d'entitats beneficiàries de la subvenció i seran responsables solidàriament respecte del conjunt d'actuacions subvencionades que desenvoluparà l'agrupació, incloent-hi l'obligació de justificar, el deure de reintegrament i les responsabilitats per infraccions, d'acord amb el que establix l'article 40.2 de la Llei 38/2003, de 17 de novembre, general de subvencions.  
En conseqüència, es podrà exigir l'obligació de reintegrament a l'entitat representant o a la resta d'entitats participants de manera solidària, amb caràcter limitat i d'acord amb les activitats subvencionades que s'hagen compromés a efectuar. L'import que reintegrarà cada entitat de l'agrupació tindrà com a límit les quantitats d'ajuda efectivament rebudes. Els incompliments dels acords o convenis formalitzats entre les entitats integrants de l'agrupació no són oposables davant de l'Administració.  
3. Segons l'article 11 de la Llei 38/2003, de 17 de novembre, l'agrupació no tindrà personalitat jurídica, per la qual cosa haurà de nomenar una persona que actuarà com a representant o apoderada única i amb poders suficients per a complir les obligacions que, com a beneficiària, corresponen a aquella i, en particular, les següents:  
a) Presentar la sol·licitud de l'ajuda, que haurà de diferenciar els compromisos d'execució de cada entitat de l'agrupació, l'import de la subvenció aplicable a cadascuna, així com les actuacions i el pressupost corresponent a cadascuna, i dur a terme, en nom de l'agrupació, la resta de les comunicacions i els tràmits, tant en el procediment de concessió com en la fase de seguiment justificació de les ajudes i, si és el cas, els procediments de reintegrament o sancionadors que puguen correspondre.  
b) Traslladar a la resta de participants totes les notificacions o comunicacions que l'òrgan concedent notifique amb els mitjans electrònics que establix la convocatòria.  
c) Actuar com a interlocutora única entre l'agrupació i l'òrgan concedent, canalitzar les relacions corresponents entre esta i les entitats membres de l'agrupació en la forma que es determine en les convocatòries en cadascuna de les fases del procediment. Amb caràcter general, la persona que coordine serà l'única amb accés a les notificacions i comunicacions de l'òrgan concedent i haurà de traslladar-les a la resta d'entitats membres de l'agrupació.  
d) Així mateix, i a l'efecte de poder efectuar el pagament de l'ajuda concedida, totes les entitats participants han d'haver adjuntat a la sol·licitud el justificant d'haver tramitat cadascuna l'alta de les dades personals identificatives i bancàries de les persones físiques i jurídiques que puguen relacionar-se econòmicament amb l'Administració de la Generalitat.  
4. L'agrupació no podrà dissoldre's fins que hagen transcorregut els terminis de prescripció per al reintegrament i les infraccions, si és el cas, que preveuen els articles 39 i 65 de la Llei 38/2003, de 17 de novembre.  
  
  
Article 6. Obligacions de les entitats beneficiàries  
1. A més de les obligacions que, amb caràcter general, establix l'article 14 de la Llei 38/2003, els beneficiaris hauran de complir les obligacions que es fixen en la convocatòria corresponent; en particular, tindran les obligacions següents:  
a) Presentar la memòria de l'activitat subvencionada.  
b) Desenvolupar les activitats objecte de la subvenció en sintonia amb els objectius i programes que establisca l'òrgan competent en matèria de societat digital.  
c) Donar a conéixer de manera inequívoca que es tracta d'una acció subvencionada per la Generalitat per mitjà de la conselleria competent en matèria d'innovació, indústria, comerç i turisme. A este efecte, han d'incorporar en tot el material imprés informatiu i de difusió que es faça per qualsevol suport i que es derive de les activitats objecte de la convocatòria el logotip d'esta conselleria.  
d) Declarar a l'òrgan concedent totes les ajudes de minimis rebudes durant els dos exercicis fiscals anteriors i durant l'exercici fiscal en curs.  
  
3. A més, d'acord amb el que preveu l'article 4.1.b de la Llei 1/2022, de 13 d'abril, de la Generalitat, de transparència, bon govern i participació ciutadana de la Comunitat Valenciana, si l'entitat beneficiària rep una ajuda per import superior a 5.000,00 euros, haurà de donar la publicitat adequada a esta, per a la qual cosa ha d'indicar, com a mínim, l'entitat pública concedent, l'import rebut i el programa, l'activitat, la inversió o l'actuació subvencionada. La difusió d'esta informació s'ha de fer, preferentment, mitjançant la pàgina web de l'entitat; però, en cas que no en tinga, podrà complir amb esta obligació per mitjà del portal que pose a disposició la Generalitat.  
  
Article 7. Conceptes subvencionables  
Es considera despesa subvencionable, d'acord amb el que establix l'article 31.1 de la Llei 38/2003, de 17 de novembre, la que de manera inequívoca i indubtable contribuïsca a l'execució de l'activitat subvencionada, que resulte estrictament necessària, que es realitze i es pague en el termini establit en la convocatòria i complisca les condicions que es determinen en esta ordre.  
Tindran la consideració de despeses subvencionables les despeses corrents relatives a l'organització i la impartició de les activitats formatives, que en cap cas podran ser superiors al valor de mercat, així com la difusió d'estes dirigides als beneficiaris que complisquen amb els requisits que establix l'article 4.  
Es consideraran com a despeses corrents les relatives a:  
- La disposició de seus per a la celebració dels cursos,  
- la utilització de plataformes tecnològiques per a la formació en línia,  
- l'elaboració dels materials didàctics destinats de manera exclusiva a l'esdeveniment,  
- els honoraris acadèmics i les despeses d'assistència dels professors o ponents, amb el límit i les condicions que establix la normativa que regula les indemnitzacions per raó del servei en l'àmbit de la Generalitat Valenciana, segons el Decret 7/2023, de 27 de gener, del Govern Valencià, sobre indemnitzacions per raó del servei i gratificacions per serveis extraordinaris,  
- així com les derivades de l'organització i coordinació dels cursos, que englobaran amb caràcter exclusiu:  
1r) Les derivades de la publicació i difusió directament relacionades amb l'esdeveniment.  
2n) Els subministraments i les de manteniment i neteja.  
En els dos casos, estes despeses es basaran en costos reals incorreguts, suportats per factures, que es prorratejaran d'acord amb un mètode just i equitatiu, segons els principis i les normes de comptabilitat generalment admeses, que han de constar per escrit. En tot cas, estos costos han de correspondre al període en què efectivament es realitza l'activitat.  
No es consideren despeses subvencionables les següents:  
a) Les hores extraordinàries, els pagaments per beneficis i qualssevol altres gratificacions, els pagaments en espècie; les vacances no efectuades; les dietes, el plus de transport, les despeses de locomoció; les indemnitzacions per suspensions, acomiadaments, cessaments o finalitzacions de contracte; les percepcions per matrimoni.  
b) Els complements o plusos salarials (antiguitat, coneixements especials, complements de lloc, complements en funció del resultat de l'empresa, complements de quantia i quantitat) no seran subvencionables, excepte quan estiguen previstos en el conveni col·lectiu, en el contracte de la persona o en la normativa reguladora de l'entitat beneficiària.  
c) Igualment, no tindran la consideració de despeses subvencionables les despeses derivades del funcionament normal de l'empresa o que constituïsquen una activitat permanent o periòdica. Tampoc els impostos indirectes, quan siguen susceptibles de recuperació o compensació.  
  
  
Article 8. Requisits dels esdeveniments subvencionables  
Per a poder ser subvencionats, els esdeveniments proposats han de complir els requisits següents:  
a) Els esdeveniments o les jornades subvencionables han de tindre una duració mínima de 8 hores.  
b) El pressupost de l'acció que presentarà el beneficiari/ària ha de ser igual o superior a 1.000 €. Quedarà exclosa qualsevol sol·licitud associada a l'acció que presente un pressupost inferior a este import.  
c) Les activitats han de comptar amb almenys 50 assistents cadascuna. La participació es registrarà per mitjans digitals.  
d) Les activitats s'han de dur a terme dins del període que establisca cada convocatòria.  
e) En cap cas els esdeveniments podran suposar una acció comercial de marques o serveis d'empreses.  
f) El format de l'objecte d'esta subvenció és a lliure elecció de l'entitat organitzadora i haurà de correspondre's amb alguna de les modalitats bé de caràcter presencial o en format híbrid.  
  
Article 9. Subcontractació  
1. La beneficiària podrà dur a terme la subcontractació de l'execució de l'activitat, per a la qual cosa ha de complir el que disposa l'article 29 de la Llei 38/2003, de 17 de novembre, i l'article 68 del Reglament de la Llei general de subvencions, especialment respecte a la formalització del contracte corresponent i la subjecció a autorització.  
2. Atesa la tecnicitat i complexitat dels continguts objecte de l'exposició, cosa que pot provocar en alguns sectors la dificultat de comptar dins de la seua plantilla amb professionals de les tecnologies, l'entitat beneficiària podrà subcontractar amb tercers fins al 70 % de l'activitat. Queda fora d'este concepte la contractació de les despeses en què haja d'incórrer la beneficiària per a la realització per si mateixa de l'activitat finançada.  
  
  
CAPÍTOL III  
Procediment  
  
Article 10. Procediment de concessió  
1. El procediment de concessió de les ajudes serà el de concurrència competitiva, que preveu l'article 164 de la Llei 1/2015, de 6 de febrer, segons els principis de publicitat, transparència, objectivitat, igualtat i no-discriminació, eficàcia en el compliment dels objectius i eficiència en l'assignació i utilització dels recursos públics que establixen els articles 8.3, 22.1 i 23 de la Llei 38/2003, de 17 de novembre, general de subvencions, i el reglament d'esta, aprovat pel Reial decret 887/2006, de 21 de juliol.  
2. El procediment de concessió s'ajustarà al que establix la Llei 1/2015, de 6 de febrer, d'hisenda pública, del sector públic instrumental i de subvencions (d'ara en avant, Llei 1/2015) amb les característiques que establixen estes bases reguladores.  
3. El procediment s'iniciarà d'ofici mitjançant la convocatòria corresponent, aprovada per resolució de la persona titular de la conselleria amb competències en matèria d'innovació, universitats, ciència i societat digital, d'acord amb les consignacions que preveu la Llei de pressupostos de la Generalitat per a l'exercici econòmic corresponent. Esta convocatòria es publicarà en la Base de dades nacional de subvencions, d'acord amb el procediment que establix l'article 20, de la Llei 38/2003, de 17 de novembre, general de subvencions, així com un extracte d'esta en el Diari Oficial de la Generalitat Valenciana.  
  
  
Article 11. Quantia individualitzada de la subvenció o criteris per a determinar-la  
1. Seran objecte d'esta subvenció les entitats que enumera l'article 1.1, que hagen presentat la sol·licitud i, si és el cas, la documentació requerida en els termes i terminis establits en la convocatòria corresponent.  
2. S'atorgarà una quantitat màxima de 10.000 euros per esdeveniment o projecte presentat.  
3. La valoració i baremació, fins a un màxim de 100 punts, es farà d'acord amb els criteris objectius següents:  
a) Es valorarà respecte a la celebració de l'esdeveniment:  
Que hi haja una continuïtat en la realització i que haja tingut lloc en edicions anteriors dins de la Comunitat Valenciana;  
i. D'1 a 2 edicions prèvies. 5 punts.  
ii. De 3 a 4 edicions prèvies. 10 punts.  
iii. De 5 a 6 edicions prèvies. 15 punts.  
iv. De 7 en avant. 20 punts.  
La valoració d'este apartat s'efectuarà puntuant exclusivament el nivell més alt obtingut: màxim 20 punts.  
Que es tracte d'un esdeveniment nou que no tinga edicions anteriors. Puntuació: 0 punts.  
b) Els esdeveniments han de respondre a alguna de les temàtiques següents: intel·ligència artificial, ciberseguretat, ciència de dades i centre de dades, cadena de blocs (blockchain), empreses de tecnologies financeres (fintech), negocis digitals i metavers. Puntuació: 20 punts.  
i. Si abasta una de les matèries anteriors. 10 punts.  
ii. Si n'abasta dues o més de les descrites. 20 punts.  
c) Es valorarà que el programa de l'esdeveniment desenvolupe algun dels continguts següents: Puntuació: 20 punts.  
i. Talent juvenil: facultats i aptituds per a aprendre i desenvolupar ràpidament una activitat. 5 punts.  
ii. Emprenedoria de la dona: iniciatives per a fomentar el lideratge de les dones en el món empresarial. 5 punts.  
iii. Transició ecològica (Pacte Verd Europeu): iniciatives emmarcades en les polítiques europees cap a la neutralitat climàtica en 2050. 5 punts.  
iv. Lluita contra la bretxa digital: accions per a reduir la desigualtat en l'accés i ús de les tecnologies de la informació i la comunicació (TIC) entre grups socials. 5 punts.  
La valoració d'este apartat s'efectuarà de manera acumulativa amb un màxim de 20 punts.  
d) Repercussió de l'esdeveniment quant al nombre d'assistents presencials referits a l'edició triada entre les 3 últimes: fins a 15 punts.  
Menys de 50 assistents, 5 punts.  
Entre 51 i 100 assistents, 10 punts.  
Més de 101 assistents, 15 punts.  
e) Repercussió de l'esdeveniment quant a captació de mitjans i difusió; màxim 15 punts,  
i. Difusió mitjançant xarxes socials exclusivament, 7 punts.  
ii. Difusió amb pàgines web i mitjans de comunicació, 8 punts.  
  
La valoració d'este apartat s'efectuarà de manera acumulativa amb un màxim de 15 punts.  
f) Programa de patrocinadors i col·laboradors/ores. Es valorarà la participació d'altres agents del sector i la seua involucració en el desenvolupament de l'esdeveniment. Puntuació: 10 punts.  
Si no hi ha més personal col·laborador/patrocinador, 0 punts  
Fins a 10 persones col·laboradores/patrocinadores, 5 punts.  
Més de 10 persones col·laboradores/patrocinadores, 10 punts.  
4. S'atorgaran les subvencions a les sol·licituds que hagen obtingut més puntuació en aplicació dels criteris de valoració referits en l'apartat 1 d'este article. Si hi ha un empat en la puntuació obtinguda, prevaldrà l'entitat que haja obtingut més puntuació en l'apartat c del punt anterior. Si, així i tot, persistira l'empat, prevaldria la que haja presentat en el registre la proposta en primer lloc, fins a esgotar el crèdit total disponible de la convocatòria d'esta subvenció.  
  
5. En cap cas la mera presentació de la sol·licitud dona dret a l'obtenció de la subvenció objecte de la respectiva convocatòria.  
  
Article 12. Òrgans competents  
a) L'òrgan competent per a convocar les ajudes referides en esta ordre serà la consellera d'Innovació, Indústria, Comerç i Turisme.  
b) L'òrgan competent per a instruir el procediment serà la Direcció General d'Innovació.  
c) L'òrgan competent per a resoldre serà la Conselleria d'Innovació, Indústria, Comerç i Turisme.  
d) La Direcció General d'Innovació serà l'òrgan gestor i encarregat del seguiment de les ajudes.  
e) La Sotssecretaria de la Conselleria d'Innovació, Indústria, Comerç i Turisme serà l'encarregada de la gestió econòmica i pressupostària de les despeses i els ingressos del programa, del seguiment de l'execució i de l'aplicació del règim sancionador.  
  
Article 13. Comissió tècnica  
Es constituirà una comissió tècnica avaluadora que s'encarregarà de verificar que la documentació presentada juntament amb la sol·licitud és correcta i completa, d'acord amb els criteris que establisquen les bases reguladores i la convocatòria. Estarà integrada per almenys tres persones designades per la Direcció General d'Innovació entre el funcionariat que preste serveis en la direcció general. La persona de més rang exercirà la presidència, les vocals seran les altres dues i la secretaria de la comissió l'ocuparà la que tinga més antiguitat en l'Administració.  
  
  
Article 14. Comissió d'avaluació  
1. Una vegada examinades les sol·licituds, per a la valoració i proposta de concessió de les ajudes es constituirà una comissió d'avaluació adscrita a la Direcció General d'Innovació.  
Esta comissió estarà integrada pels membres següents o per les persones en qui deleguen:  
• Presidència: persona que ocupe la subdirecció de la Direcció General d'Innovació.  
• Vocals:  
- Persona que ocupe la prefectura de servei amb competències en execució de projectes estratègics per a la societat digital i la intel·ligència artificial.  
- Persona que ocupe la prefectura de servei amb competències en transformació digital i xarxes.  
- Persona que ocupe la prefectura de servei amb competències en desenvolupament de l'agenda digital.  
- La persona que ocupe la direcció territorial de la Conselleria a Castelló.  
- La persona que ocupe la direcció territorial de la Conselleria a València.  
Secretari/ària: un funcionari/ària de la Direcció General d'Innovació, entre el personal tècnic adscrit del cos superior d'administració, nomenat per qui exercisca la presidència, amb veu, però sense vot.  
  
2. La comissió de valoració funcionarà segons el que disposa la secció 3a del capítol II del títol preliminar de la Llei 40/2015, del règim jurídic del sector públic, i la seua composició respondrà al principi de presència equilibrada de dones i homes, excepte per raons fundades i objectives, degudament motivades, d'acord amb els principis que establix l'article 10 de la Llei 9/2003, de 2 d'abril, per a la igualtat entre dones i homes.  
3. La comissió de valoració té les funcions d'aplicar les bases, analitzar i examinar les sol·licituds i resoldre les possibles incidències.  
  
4. La comissió podrà recollir en qualsevol moment la documentació que considere necessària per a acreditar el compliment exacte de les condicions exigides en estes bases i la valoració correcta de la subvenció que, si és el cas, es poguera atorgar.  
5. La presidència de la comissió de valoració podrà convocar, a més, altres persones en funció de les característiques de les matèries que s'analitzaran. Estes assistiran a les reunions amb veu, però sense vot.  
6. La comissió de valoració serà l'encarregada d'aclarir tots els dubtes que se susciten sobre la interpretació d'estes bases.  
  
Article 15. Proposta de resolució  
1. La comissió d'avaluació elaborarà una llista ordenada d'entitats sol·licitants de les ajudes convocades, d'acord amb els criteris que establixen estes bases, i proposarà a l'òrgan competent per a la concessió de les ajudes la llista prioritzada d'entitats beneficiàries i la quantia de la subvenció atorgada d'acord amb el límit del crèdit que hi haja per a cada convocatòria. Així mateix, elaborarà una llista de les sol·licituds que es propose desestimar o excloure motivadament segons els criteris establits per a l'avaluació.  
  
No obstant això, no serà necessari fixar este ordre de prelació quan el crèdit consignat siga suficient per a atendre totes les sol·licituds presentades que satisfacen els requisits exigits.  
2. L'òrgan instructor, a la vista de l'expedient i de l'informe de la comissió d'avaluació, emetrà una proposta de resolució provisional motivada i, si és el cas, una llista de reserva per a cobrir les renúncies que es produïsquen, i la notificarà mitjançant publicació en la pàgina web de la Conselleria, per a la qual cosa es concedirà un termini de deu dies hàbils a les entitats interessades per a la formulació, si és el cas, d'al·legacions, que es dirigiran a l'òrgan instructor, si ho estimen oportú. Este termini podrà ser superior si així s'establix expressament en funció de les característiques de l'actuació.  
La proposta de resolució inclourà, com a mínim:  
a) L'entitat o les entitats sol·licitants per a les quals es proposa la concessió de l'ajuda, juntament amb la quantia i les condicions d'esta.  
b) Quan corresponga, la llista de les sol·licituds, ordenades segons la seua prelació, en els termes i als efectes que establix l'article 63.3 del Reglament de desplegament de la Llei 38/2003, de 17 de novembre.  
  
3. En ocasió del tràmit d'audiència, i quan així ho preveja la convocatòria, es recollirà en el mateix acte l'acceptació de l'ajuda per les persones sol·licitants seleccionades. Així mateix, es recaptarà la presentació dels justificants o documents requerits que són de compliment obligat per a poder ser beneficiària. Estos documents s'especificaran en cada convocatòria juntament amb els terminis per a presentar-los.  
  
Si no hi ha cap resposta de la persona que sol·licita l'ajuda, s'entendrà acceptada, llevat que no s'aporten els justificants i documents requerits en els terminis establits, cas en què es considerarà que la part sol·licitant ha desistit de la seua sol·licitud.  
Es podrà prescindir del tràmit d'audiència en els casos que preveu l'article 24.4 de la Llei 38/2003, de 17 de novembre, és a dir, quan no figuren en procediment ni es tinguen en compte altres fets ni altres al·legacions i proves més que les adduïdes per les persones interessades. En este cas, la proposta de resolució formulada tindrà el caràcter de definitiva.  
4. Finalitzat, si és el cas, el tràmit d'audiència, l'òrgan instructor formularà la proposta de resolució definitiva, en la qual s'expressarà la persona sol·licitant o la llista de sol·licitants per als quals es proposa la concessió d'ajudes i la quantia, i, si és el cas, una llista de reserva per a cobrir les renúncies que s'hi produïsquen.  
5. La proposta de resolució no crea cap dret a favor de l'entitat beneficiària proposada davant de l'Administració mentre no se li haja notificat la resolució de concessió.  
  
Article 16. Resolució i termini  
1. Elevada la proposta de resolució a l'òrgan competent per a resoldre, este dictarà la resolució de concessió corresponent.  
La resolució es publicarà en el Diari Oficial de la Generalitat Valenciana amb la indicació de la convocatòria, del programa i el crèdit pressupostari al qual s'imputen les ajudes atorgades, les entitats beneficiàries, les quantitats concedides i la finalitat d'estes, així com, si és el cas, una llista de reserva per a cobrir les renúncies que s'hi puguen produir; tot això, sense perjudici d'altres formes addicionals de publicitat d'esta resolució. Així mateix, s'acordarà respecte a la resta de sol·licituds la desestimació i la no concessió, per desistiment, renúncia al dret o impossibilitat material sobrevinguda.  
La publicació de la resolució tindrà els efectes de notificació a les persones interessades, d'acord amb la normativa reguladora del procediment administratiu comú, i s'inserirà la informació corresponent en la pàgina web habilitada a este efecte.  
2. El termini màxim per a dictar i publicar la resolució serà de 6 mesos a partir de la data de finalització del termini de presentació de les sol·licituds, sense perjudici que puga ampliar-se en els termes que preveu la Llei 39/2015, d'1 d'octubre, del procediment administratiu comú de les administracions públiques.  
Conclòs este termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu, d'acord amb el que establix la Llei 39/2015, d'1 d'octubre, del procediment administratiu comú de les administracions públiques.  
3. La resolució de concessió contindrà, almenys:  
a) La llista d'entitats sol·licitants a les quals es concedix l'ajuda, en què figure la identificació de l'actuació o les actuacions, la quantitat concedida a cada entitat beneficiària i la modalitat d'ajuda, així com la desestimació expressa de la resta de sol·licituds.  
b) Les condicions generals i les condicions particulars establides per a cada ajuda.  
c) El pressupost finançable, la forma i la quantia de l'ajuda concedida, així com la forma de pagament.  
d) El règim de recursos.  
4. Excepcionalment, podran donar lloc a la modificació de la resolució de concessió els canvis sobrevinguts en les previsions inicials del projecte, com les condicions materials, formals o temporals que van servir de base per a la resolució de concessió. La sol·licitud de modificació, degudament motivada, l'ha de presentar l'entitat beneficiària i acreditada a l'òrgan competent per a concedir-la. En tot cas, esta modificació de la resolució originària ha de complir els requisits següents: satisfer l'interés general, no vulnerar interessos de tercers, no alterar essencialment la naturalesa o els objectius de la subvenció, no afectar el principi de concurrència i no obeir a culpa o negligència de l'entitat beneficiària.  
La modificació de la resolució original podrà donar lloc a l'ajust de l'import de la subvenció, en funció de les circumstàncies sobrevingudes, sempre que el cost de la inversió siga inferior al previst.  
  
Article 17. Recursos  
La resolució de concessió i desestimació de la subvenció posa fi a la via administrativa i contra esta es podrà interposar un recurs potestatiu de reposició en el termini d'un mes comptat des de l'endemà de notificar-se o publicar-se, o bé directament un recurs contenciós administratiu en el termini de dos mesos comptats des de l'endemà de la seua notificació o publicació, d'acord amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa, i l'article 124 de la Llei 39/2015, d'1 d'octubre, del procediment administratiu comú de les administracions públiques.  
  
  
Article 18. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions, els subjectes beneficiaris/àries de la subvenció han de complir les obligacions de transparència següents:  
1. Les entitats privades han de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana que recull l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En particular, s'han de publicar en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'esta. La publicació es farà per mitjà de la pàgina web de l'entitat o bé mitjançant la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
  
Esta informació s'haurà de publicar a partir de l'any següent a aquell en què s'hagen superat els llindars establits i haurà de mantindre's publicada almenys durant quatre anys naturals.  
2. Sense perjudici de les obligacions que preveuen els apartats anteriors, totes les entitats beneficiàries de subvenció han de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials, impresos, mitjans electrònics o audiovisuals i qualsevol altre mitjà de publicitat que es faça de l'activitat subvencionada.  
3. Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè esta complisca les obligacions previstes en la llei de transparència que esta requerisca, en el termini de quinze dies hàbils des del requeriment. Una vegada transcorregut el termini conferit en el requeriment sense que este s'haja atés, l'òrgan que ha fet el requeriment podrà acordar, amb un advertiment i una audiència previs a l'interessat/ada, la imposició de multes coercitives en els termes que preveu l'article 5 de la Llei 1/2022.  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
  
CAPÍTOL IV  
Pagament, justificació de les despeses i control de les subvencions  
  
Article 19. Pagament de la subvenció  
1. Per al règim de lliuraments de transferències corrents per al pagament de les subvencions que preveu esta ordre, s'aplicarà el règim general que preveu l'article 171.1 de la Llei 1/2015, llevat que la legislació de la Generalitat en permeta un altre diferent.  
Tot això, sense perjudici que en la convocatòria corresponent es fixe el règim de pagament de les ajudes al qual s'haja de subjectar esta, en cas que la legislació de la Generalitat establisca un règim de lliurament de transferències diferent del que preveu el paràgraf anterior.  
  
En la corresponent resolució de convocatòria de la subvenció, es concretarà el règim de lliurament del pagament.  
2. Amb caràcter previ al pagament de la subvenció, l'entitat beneficiària ha de trobar-se al corrent en el compliment d'obligacions tributàries i amb la Seguretat Social. Per a l'acreditació d'este requisit, s'han de presentar els certificats corresponents o bé autoritzar la comprovació d'ofici que eximirà de l'acreditació esmentada. Així mateix, s'ha d'aportar una declaració responsable de no ser deutora per resolució de procediment de reintegrament de subvencions.  
  
  
Article 20. Termini i forma de justificació de les ajudes  
1. La justificació de la subvenció s'ha de fer de manera telemàtica mitjançant el portal electrònic de la GVA. La documentació s'ha de dirigir a la direcció general amb competències en matèria d'avanç de la societat digital, i s'ha de presentar en el termini de dos mesos des de la realització del projecte, i com a màxim, abans del 15 de novembre de l'exercici corresponent.  
2. Les entitats beneficiàries faran justificació de la subvenció concedida mitjançant la modalitat de compte justificatiu amb l'aportació de justificants de despesa. En este compte justificatiu s'ha d'acreditar que la totalitat de la subvenció ha sigut destinada a l'execució de l'esdeveniment objecte de la subvenció.  
3. S'hi inclourà una memòria econòmica del cost de les activitats realitzades amb el desglossament de cadascuna de les despeses, que es justificaran mitjançant factures originals i altres documents de valor probatori equivalent amb validesa en el tràfic jurídic mercantil o administratiu. Els pagaments es justificaran mitjançant transferència bancària. Quan les activitats hagen sigut finançades amb la subvenció concedida i, a més, amb fons propis o altres subvencions o recursos, s'haurà d'acreditar mitjançant documentació de caràcter econòmic l'import, la procedència i l'aplicació d'estos fons a les activitats subvencionades.  
  
S'ha de presentar una memòria tècnica o descriptiva de l'execució del projecte subvencionat, que permetrà conéixer el nombre de persones assistents a l'esdeveniment, les actuacions realitzades, el grau de compliment dels objectius proposats, els materials, la metodologia emprada i la resta de dades que es consideren de rellevància.  
La memòria tècnica ha d'incorporar la perspectiva de gènere en tots els apartats, a més de recollir les dades sociològiques de les persones participants desagregades per gènere i edat.  
4. En cas que la justificació fora insuficient, s'exigirà el reintegrament dels imports indegudament percebuts. En cas que no es presente la justificació en el termini màxim indicat en la convocatòria, sense que hi concórrega cap causa justificada, l'entitat beneficiària perdrà el dret a la subvenció i procedirà el reintegrament segons la legislació vigent.  
  
5. Les despeses que cal justificar s'han de correspondre amb les que conté el projecte objecte de subvenció, de manera que no seran admissibles despeses d'actuacions que no estiguen específicament previstes en la descripció d'este i que no hagen sigut aprovades mitjançant la modificació de la resolució de concessió. D'acord amb el que preveu l'article 31.2 de la Llei 38/2003, es considerarà despesa realitzada, amb caràcter general, la que ha sigut efectivament pagada abans de finalitzar el període de justificació.  
Quan el beneficiari de la subvenció siga una empresa, les despeses subvencionables en les quals haja incorregut en les seues operacions comercials hauran d'haver sigut abonades en els terminis de pagament previstos en la normativa sectorial que siga aplicable o, en defecte d'això, en els regulats per la Llei 3/2004, de 29 de desembre, per la qual s'establixen mesures de lluita contra la morositat en les operacions comercials.  
6. En les despeses subjectes a la normativa reguladora de l'Impost sobre la Renda de les Persones Físiques, s'haurà d'aportar la documentació justificativa de la retenció i l'ingrés en l'Agència Estatal d'Administració Tributària de les quantitats corresponents per rendiments del treball, per rendiments d'activitats econòmiques o per rendiments procedents de l'arrendament o subarrendament d'immobles urbans.  
  
7. Així mateix, en la justificació de les retribucions de personal laboral contractat, amb els corresponents fulls de salaris, s'han de presentar els preceptius documents de cotització a la Seguretat Social, així com l'ingrés de les cotitzacions en la Tresoreria General de la Seguretat Social.  
  
Article 21. Reintegrament i minoració de les ajudes  
1. Serà procedent el reintegrament de les ajudes concedides o la minoració d'estes, amb reembossament de les quantitats percebudes i l'exigència dels interessos de demora, des del moment del pagament de la subvenció, per incompliment de les obligacions i els requisits que s'establixen en esta ordre, així com en els supòsits de causes de reintegrament que establixen els articles 36 i 37 de la Llei 38/2003.  
2. El procediment de reintegrament de les quantitats indegudament percebudes s'ajustarà a les previsions que conté l'article 172 de la Llei 1/2015. S'iniciarà d'ofici i es comunicarà a l'entitat interessada l'import de la subvenció que ha de ser reintegrat a la Generalitat, l'obligació que ha resultat incomplida i la motivació que justifica el reintegrament. Este procediment ha de garantir l'audiència a la persona que tinga la condició d'interessat/ada.  
3. El termini màxim per a resoldre i notificar la resolució serà de dotze mesos comptats des de l'inici de l'expedient.  
4. La resolució d'este procediment posarà fi a la via administrativa i tindrà naturalesa de liquidació definitiva, a l'efecte del còmput del cobrament del deute en període voluntari de recaptació. Contra la resolució es podrà interposar, potestativament, un recurs de reposició en el termini d'un mes d'acord amb la legislació del procediment administratiu comú o, directament, un recurs contenciós administratiu en el termini de dos mesos comptats des de l'endemà de notificar-se, d'acord amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Article 22. Règim sancionador  
El règim sancionador s'aplicarà per la comissió d'infraccions administratives que preveu la normativa bàsica estatal a les persones que siguen responsables d'estes i es regirà pel que disposa el capítol IV del títol X de la Llei 1/2015.  
  
Article 23. Pla de control  
La comprovació material de la realització efectiva de les activitats subvencionades es farà per mitjà del corresponent pla de control, seguiment i avaluació que desenvoluparà l'òrgan gestor de les ajudes d'acord amb el que establix l'article 169.3 de la Llei 1/2015. Amb caràcter general, es farà el control almenys sobre un 10 % dels projectes subvencionats, que se seleccionaran de manera aleatòria.  
  
El pla de control s'aprovarà amb caràcter previ a l'execució d'este i hi ha de constar els tipus de control que s'efectuaran, els procediments i el calendari d'execució. El control podrà efectuar-se mitjançant una visita del personal tècnic, en el lloc i la data indicats per a la realització de l'activitat. Així mateix, l'òrgan concedent podrà sol·licitar tota la documentació i informació que considere necessària tant per a l'avaluació de la qualitat del projecte, com per a verificar l'adequació de les despeses efectuades a la finalitat que tenen.  
  
Article 24. Publicitat i protecció de dades  
La gestió de les ajudes/subvencions previstes en les presents bases comporta el tractament de dades de caràcter personal, havent de complir-se amb les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació de 24 estes dades i en la Llei orgànica 3/2018, de 5 de desembre, de protecció de dades personals i garantia dels drets digitals.  
En el disseny dels formularis de sol·licitud i aportació i altres actes administratius hauran de tindre's en compte els principis de protecció de dades. En concret, les dades personals seran adequats, pertinents i limitats al necessaris en relació amb els fins per als quals són tractats.  
  
En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre  
  
  
DISPOSICIÓ ADDICIONAL  
  
Única. Incidència pressupostària  
L'aprovació d'esta ordre de bases reguladores d'ajudes no comporta repercussions d'índole pressupostària per als pressupostos de la Generalitat, sense perjudici de la incidència pressupostària que comporte la resolució d'aprovació de les oportunes convocatòries.  
  
  
DISPOSICIONS FINALS  
  
Primera. Marc normatiu  
Esta ordre es dicta en desplegament del que disposa el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. En tot el que no es regula expressament, caldrà ajustar-se al que disposa la normativa comunitària, estatal i autonòmica que resulte aplicable.  
  
Segona. Habilitació  
S'autoritza la persona titular de la Direcció General d'Innovació perquè, en l'àmbit de les competències pròpies, elabore les instruccions que siguen necessàries per a l'aplicació d'esta ordre i de les convocatòries corresponents.  
  
Tercera. Entrada en vigor  
Esta ordre entrarà en vigor l'endemà de ser publicada en el Diari Oficial de la Generalitat Valenciana.  
  
Alacant, 29 de novembre de 2023  
  
La consellera d'Innovació, Indústria, Comerç i Turisme,  
NURIA MONTES DE DIEGO